title: Komisijas Direktīva 2009/155/EK ( 2009. gada 30. novembris), ar ko groza Padomes Direktīvu 91/414/EEK attiecībā uz darbīgās vielas metazahlora tīrību (Dokuments attiecas uz EEZ)

text:
               1.12.2009

               LV

               Eiropas Savienības Oficiālais Vēstnesis

               L 314/72

      KOMISIJAS DIREKTĪVA 2009/155/EK
   (2009. gada 30. novembris),
   ar ko groza Padomes Direktīvu 91/414/EEK attiecībā uz darbīgās vielas metazahlora tīrību
   (Dokuments attiecas uz EEZ)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punkta otrās daļas otro ievilkumu,
   tā kā:

               (1)

               Pēc pārskatīšanas, kurā ziņotāja dalībvalsts bija Apvienotā Karaliste, ar Komisijas Direktīvu 2008/116/EK (2) Direktīvas 91/414/EEK I pielikumā iekļāva darbīgo vielu metazahloru. Attiecībā uz šo vielu Direktīvā 2008/116/EK noteikts, ka toluola piemaisījuma, kurš radies ražošanas procesā, maksimālais līmenis ir 0,01 %. Šā līmeņa noteikšanas pamatā bija pieteikuma iesniedzēja sniegtā specifikācija.

               (2)

               Pieteikuma iesniedzējs pieprasījis Direktīvas 91/414/EEK grozījumu, lai palielinātu minēto maksimālo līmeni līdz 0,05 %. Tas iesniedzis informāciju, kas vajadzīga, lai pamatotu pieprasījumu. Ziņotāja dalībvalsts 2009. gada 2. februārī publicēja papildinājumu (3) novērtējuma ziņojuma projektam, kurā secināja, ka 0,05 % maksimālais līmenis nerada cita veida risku papildus riskam, kas jau ņemts vērā Komisijas pārskata ziņojumā par minēto vielu.

               (3)

               Tāpēc toluola piemaisījuma, kurš radies metazahlora ražošanas procesā, maksimālais līmenis jāpalielina līdz 0,05 %.

               (4)

               Tāpēc attiecīgi jāgroza Direktīva 91/414/EEK.

               (5)

               Šī direktīva būtu jāsāk piemērot tajā pašā dienā, kad sāk piemērot Direktīvu 2008/116/EK, tāpēc šai direktīvai jāstājas spēkā iespējami drīz.

               (6)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Vārdus “0,01 %” Direktīvas 91/414/EEK I pielikuma 223. rindā (metazahlors) 4. ailē (tīrība) aizstāj ar vārdiem “0,05 %”.
   2. pants
   Dalībvalstis vēlākais līdz 2010. gada 31. janvārim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šīs direktīvas atbilstības tabulu.
   Tās piemēro minētos noteikumus no 2010 gada 1. februāra.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
   3. pants
   Šī direktīva stājas spēkā dienā, kad to publicē Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2009. gada 30. novembrī

            Komisijas vārdā –

            Komisijas locekle

         Androulla VASSILIOU

      (1)  OV L 230, 19.8.1991., 1. lpp.

      (2)  OV L 337, 16.12.2008., 86. lpp.

      (3)  2009. gada janvāra 2. papildinājums 4. sējumam, C pielikums, Apvienotās Karalistes ziņojums un lēmuma priekšlikums, kas iesniegts Eiropas Komisijā saskaņā ar Direktīvas 91/414/EEK 8. panta 1. punktu.


title: Komisijas Direktīva 2009/37/EK ( 2009. gada 23. aprīlis ), ar ko groza Padomes Direktīvu 91/414/EEK, lai tajā iekļautu darbīgās vielas hlormekvatu, vara savienojumus, propakvizofopu, kvizalofopu-P, teflubenzuronu un zeta-cipermetrīnu (Dokuments attiecas uz EEZ)

text:
               24.4.2009

               LV

               Eiropas Savienības Oficiālais Vēstnesis

               L 104/23

      KOMISIJAS DIREKTĪVA 2009/37/EK
   (2009. gada 23. aprīlis),
   ar ko groza Padomes Direktīvu 91/414/EEK, lai tajā iekļautu darbīgās vielas hlormekvatu, vara savienojumus, propakvizofopu, kvizalofopu-P, teflubenzuronu un zeta-cipermetrīnu
   (Dokuments attiecas uz EEZ)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,
   tā kā:

               (1)

               Komisijas Regulā (EK) Nr. 451/2000 (2) un Regulā (EK) Nr. 1490/2002 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas trešā posma īstenošanai un izveidots to darbīgo vielu saraksts, kuras jānovērtē attiecībā uz to iespējamo iekļaušanu Direktīvas 91/414/EEK I pielikumā. Minētajā sarakstā iekļauts hlormekvats, vara savienojumi, propakvizofops, kvizalofops-P, teflubenzurons un zeta-cipermetrīns.

               (2)

               Minēto darbīgo vielu iedarbība uz cilvēka veselību un vidi ir novērtēta saskaņā ar Regulas (EK) Nr. 451/2000 un Regulas (EK) Nr. 1490/2002 noteikumiem attiecībā uz vairākiem lietošanas veidiem, ko ierosinājuši pieteikuma iesniedzēji. Turklāt minētajās regulās ir izraudzītas ziņotājas dalībvalstis, kuru pienākums ir saskaņā ar Regulas (EK) Nr. 1490/2002 10. panta 1. punktu iesniegt Eiropas Pārtikas nekaitīguma iestādei (EFSA) attiecīgos novērtējuma ziņojumus un ieteikumus. Apvienotā Karaliste bija ziņotāja dalībvalsts par hlormekvatu un teflubenzuronu, un visa attiecīgā informācija tika iesniegta attiecīgi 2007. gada 27. aprīlī un 2007. gada 6. augustā. Francija bija ziņotāja dalībvalsts par vara savienojumiem, un visa attiecīgā informācija tika iesniegta 2007. gada 7. jūnijā. Itālija bija ziņotāja dalībvalsts par propakvizofopu, un visa attiecīgā informācija tika iesniegta 2005. gada 22. septembrī. Somija bija ziņotāja dalībvalsts par kvizalofopu-P, un visa attiecīgā informācija tika iesniegta 2007. gada 1. februārī (variants etil-kvizalofops-P) un 2007. gada 2. maijā (variants tefuril-kvizalofops-P). Beļģija bija ziņotāja dalībvalsts par zeta-cipermetrīnu, un visa attiecīgā informācija tika iesniegta 2006. gada 10. jūlijā.

               (3)

               Dalībvalstu un EFSA speciālisti veica novērtējuma ziņojumu salīdzinošo pārskatīšanu un iesniedza tos Komisijai kā EFSA zinātniskos ziņojumus (4)2008. gada 29. septembrī par hlormekvatu un teflubenzuronu, 2008. gada 30. septembrī par vara savienojumiem un zeta-cipermetrīnu un 2008. gada 26. novembrī par propakvizofopu un kvizalofopu-P. Dalībvalstis un Komisija izskatīja šos ziņojumus Pārtikas aprites un dzīvnieku veselības pastāvīgajā komitejā un 2009. gada 23. janvārī pabeidza tos kā Komisijas pārskata ziņojumus par hlormekvatu, vara savienojumiem, propakvizofopu, kvizalofopu-P, teflubenzuronu un zeta-cipermetrīnu.

               (4)

               Dažādajās veiktajās pārbaudēs atklājās, ka augu aizsardzības līdzekļi, kuru sastāvā ir hlormekvats, vara savienojumi, propakvizofops, kvizalofops-P, teflubenzurons un zeta-cipermetrīns, kopumā varētu atbilst Direktīvas 91/414/EEK 5. panta 1. punkta a) un b) apakšpunkta prasībām, it īpaši attiecībā uz lietošanas veidiem, kas pārbaudīti un sīki izklāstīti Komisijas pārskata ziņojumos. Tāpēc ir lietderīgi minētās aktīvās vielas iekļaut I pielikumā, lai nodrošinātu, ka visās dalībvalstīs var piešķirt lietošanas atļaujas augu aizsardzības līdzekļiem, kuru sastāvā ir šīs darbīgās vielas, saskaņā ar minētās direktīvas noteikumiem.

               (5)

               Neskarot šo secinājumu, ir lietderīgi iegūt papildu informāciju par dažiem konkrētiem jautājumiem. Direktīvas 91/414/EK 6. panta 1. punktā noteikts, ka vielas iekļaušanai I pielikumā var paredzēt nosacījumus. Tāpēc attiecībā uz hlormekvatu jānosaka prasība par to, ka pieteikuma iesniedzējs iesniedz papildu informāciju par apriti un uzvedību (jāveic adsorbcijas pētījumi 20 oC temperatūrā, jāpārrēķina sagaidāmā koncentrācija gruntsūdeņos, virszemes ūdeņos un nogulsnēs), monitoringa metodēm šīs vielas noteikšanai dzīvnieku izcelsmes produktos un ūdenī un risku ūdens organismiem, putniem un zīdītājiem. Turklāt attiecībā uz vara savienojumiem būtu jānosaka prasība par to, ka pieteikuma iesniedzējs iesniedz papildu informāciju par risku ieelpojot un par riska novērtējumu pie mērķa grupas nepiederošiem organismiem, augsnei un ūdenim. Tāpat attiecībā uz propakvizofopu ir lietderīgi noteikt prasību par to, ka pieteikuma iesniedzējs iesniedz informāciju par attiecīgo piemaisījumu Ro 41-5259 un par risku ūdens organismiem un pie mērķa grupas nepiederošiem posmkājiem. Turklāt attiecībā uz kvizalofopu-P ir lietderīgi noteikt prasību par to, ka pieteikuma iesniedzējs iesniedz papildu informāciju par risku pie mērķa grupas nepiederošiem posmkājiem. Visbeidzot attiecībā uz zeta-cipermetrīnu ir lietderīgi noteikt prasību par to, ka pieteikuma iesniedzējs iesniedz papildu informāciju par apriti un uzvedību (aerobā degradācija augsnē), risku putniem (ilgtermiņa risks), ūdens organismiem un pie mērķa grupas nepiederošiem posmkājiem.

               (6)

               Turklāt, runājot par vara savienojumiem, varš ir sastopams dabā un ir svarīgs uzturā lietojams mikroelements. Varš uzkrājas augsnē, un vara līmeni augsnē var ietekmēt ne tikai augu aizsardzības līdzekļu lietošana, bet arī lopkopība un mēslojuma lietošana. Tāpēc dalībvalstīs ir nepieciešams sākt īstenot monitoringa programmas neaizsargātās teritorijās, kurās augsnes piesārņojums ar varu rada bažas, lai vajadzības gadījumā noteiktu ierobežojumus, piemēram, maksimālās pieļaujamās lietošanas devas.

               (7)

               Direktīvas 91/414/EEK 5. panta 4. punktā un 6. panta 1. punktā paredzēts, ka uz vielas iekļaušanu I pielikumā var attiecināt ierobežojumus. Riska novērtējums par vara savienojumiem atklāja ekotoksikoloģiska rakstura problēmas, tādēļ secināja, ka ir nepieciešams noteikt iekļaušanas perioda ierobežojumus, lai dalībvalstis varētu pēc īsāka laika perioda pārskatīt tirgū jau esošus augu aizsardzības līdzekļus, kuri satur varu. Turklāt uz vara savienojumiem pašlaik attiecas novērtēšana saskaņā ar Eiropas Parlamenta un Padomes 1998. gada 16. februāra Direktīvu 98/8/EK par biocīdo produktu laišanu tirgū (5) un novērtēšana saskaņā ar Eiropas Parlamenta un Padomes Regulu (EK) Nr. 1907/2006 (6), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH). Vara savienojumu statusu var pārskatīt tāpat kā visu Direktīvas 91/414/EEK I pielikumā iekļauto vielu statusu saskaņā ar minētās direktīvas 5. panta 5. punktu, lai ņemtu vērā visus jaunos pieejamos datus.

               (8)

               Pirms darbīgo vielu iekļauj I pielikumā, jāparedz pietiekami ilgs laika periods, lai dalībvalstis un ieinteresētās personas varētu sagatavoties jauno prasību izpildei saistībā ar šo iekļaušanu.

               (9)

               Neskarot Direktīvā 91/414/EEK noteiktos pienākumus, kas izriet no darbīgās vielas iekļaušanas I pielikumā, pēc iekļaušanas jāatvēl dalībvalstīm sešu mēnešu periods pašreizējo atļauju pārskatīšanai attiecībā uz augu aizsardzības līdzekļiem, kuri satur hlormekvatu, vara savienojumus, propakvizofopu, kvizalofopu-P, teflubenzuronu un zeta-cipermetrīnu, lai nodrošinātu atbilstību Direktīvas 91/414/EEK, un jo īpaši tās 13. panta, prasībām un I pielikuma nosacījumiem. Dalībvalstīm saskaņā ar Direktīvas 91/414/EEK noteikumiem attiecīgi jāmaina, jāaizstāj vai jāatsauc spēkā esošās atļaujas. Atkāpjoties no iepriekš noteiktā termiņa, jānosaka ilgāks laikposms, lai saskaņā ar Direktīvā 91/414/EEK izklāstītajiem vienotajiem principiem iesniegtu un novērtētu pilnu III pielikuma dokumentāciju par katra augu aizsardzības līdzekļa katru paredzēto lietošanas veidu.

               (10)

               Iepriekš gūtā pieredze, iekļaujot saskaņā ar Komisijas Regulu (EEK) Nr. 3600/92 (7) novērtētās darbīgās vielas Direktīvas 91/414/EEK I pielikumā, liecina par iespējamām grūtībām interpretēt pašreizējo atļauju turētāju pienākumus attiecībā uz piekļuvi datiem. Lai izvairītos no turpmākām grūtībām, jāprecizē dalībvalstu pienākumi, galvenokārt pienākums pārbaudīt, ka atļaujas turētājs var pamatot piekļuvi dokumentācijai, kas atbilst minētās direktīvas II pielikuma prasībām. Tomēr šāds precizējums, salīdzinot ar līdzšinējām direktīvām par grozījumiem I pielikumā, neuzliek jaunus pienākumus dalībvalstīm vai atļauju turētājiem.

               (11)

               Tāpēc attiecīgi jāgroza Direktīva 91/414/EKK.

               (12)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza atbilstīgi šīs direktīvas pielikumam.
   2. pants
   Dalībvalstis vēlākais līdz 2010. gada 31. maijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmu Komisijai minēto noteikumu tekstu, kā arī minēto noteikumu un šīs direktīvas atbilstības tabulu.
   Tās piemēro minētos noteikumus no 2010. gada 1. jūnija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
   3. pants
   1.   Vajadzības gadījumā dalībvalstis līdz 2010. gada 31. maijam saskaņā ar Direktīvu 91/414/EEK groza vai atsauc spēkā esošas atļaujas augu aizsardzības līdzekļiem, kas satur darbīgās vielas hlormekvatu, vara savienojumus, propakvizofopu, kvizalofopu-P, teflubenzuronu un zeta-cipermetrīnu.
   Līdz minētajai dienai tās jo īpaši pārliecinās, vai ir izpildīti minētās direktīvas I pielikuma nosacījumi attiecībā uz hlormekvatu, vara savienojumiem, propakvizofopu, kvizalofopu-P, teflubenzuronu un zeta-cipermetrīnu, izņemot tos nosacījumus, kas noteikti attiecīgās darbīgās vielas ieraksta B daļā, un ka atļaujas turētājam ir dokumentācija vai piekļuve dokumentācijai atbilstīgi minētās direktīvas II pielikuma prasībām saskaņā ar tās 13. panta nosacījumiem.
   2.   Atkāpjoties no 1. punkta, par katru atļauto augu aizsardzības līdzekli, kas satur hlormekvatu, vara savienojumus, propakvizofopu, kvizalofopu-P, teflubenzuronu un zeta-cipermetrīnu kā vienīgo vai vienu no vairākām darbīgajām vielām, kuras vēlākais līdz 2009. gada 30. novembrim ir iekļautas Direktīvas 91/414/EEK I pielikuma sarakstā, dalībvalstis atkārtoti izvērtē šo līdzekli saskaņā ar vienotajiem principiem, kas noteikti Direktīvas 91/414/EEK VI pielikumā, pamatojoties uz dokumentāciju, kas atbilst minētās direktīvas III pielikuma prasībām, un ievērojot minētās direktīvas I pielikuma ieraksta B daļu, kas attiecīgi attiecas uz hlormekvatu, vara savienojumiem, propakvizofopu, kvizalofopu-P, teflubenzuronu un zeta-cipermetrīnu. Pamatojoties uz minēto vērtējumu, dalībvalstis nosaka, vai līdzeklis atbilst Direktīvas 91/414/EEK 4. panta 1. punkta b), c), d) un e) apakšpunktā izklāstītajiem nosacījumiem.
   Kad tas ir konstatēts, dalībvalstis rīkojas šādi:

               a)

               ja līdzeklis satur hlormekvatu, vara savienojumus, propakvizofopu, kvizalofopu-P, teflubenzuronu un zeta-cipermetrīnu kā vienīgo darbīgo vielu, vajadzības gadījumā groza vai atsauc atļauju vēlākais līdz 2014. gada 31. maijam; vai,

               b)

               ja līdzeklis satur hlormekvatu, vara savienojumus, propakvizofopu, kvizalofopu-P, teflubenzuronu un zeta-cipermetrīnu kā vienu no vairākām darbīgajām vielām, vajadzības gadījumā groza vai atsauc atļauju vēlākais līdz 2014. gada 31. maijam vai termiņā, kas šādai grozīšanai vai atsaukšanai paredzēts attiecīgajā direktīvā vai direktīvās, ar kurām attiecīgo vielu vai vielas iekļauj Direktīvas 91/414/EEK I pielikumā, izvēloties vēlāko no šiem datumiem.

         4. pants
   Šī direktīva stājas spēkā 2009. gada 1. decembrī.
   5. pants
   Šī direktīva ir adresēta dalībvalstīm.

      Briselē, 2009. gada 23. aprīlī

            Komisijas vārdā —

            Komisijas locekle

         Androulla VASSILIOU

      (1)  OV L 230, 19.8.1991., 1. lpp.

      (2)  OV L 55, 29.2.2000., 25. lpp.

      (3)  OV L 224, 21.8.2002., 23. lpp.

      (4)  EFSA zinātniskais ziņojums (2008) 179, Conclusion regarding the peer review of the pesticide risk assessment of the active substance chlormequat (pabeigts 2008. gada 29. septembrī).

      EFSA zinātniskais ziņojums (2008) 187, Conclusion regarding the peer review of the pesticide risk assessment of the active substance copper compounds (pabeigts 2008. gada 30. septembrī).

      EFSA zinātniskais ziņojums (2008) 204, Conclusion regarding the peer review of the pesticide risk assessment of the active substance propaquizafop (pabeigts 2008. gada 26. novembrī).

      EFSA zinātniskais ziņojums (2008) 205, Conclusion regarding the peer review of the pesticide risk assessment of the active substance quizalofop-P (pabeigts 2008. gada 26. novembrī).

      EFSA zinātniskais ziņojums (2008) 184, Conclusion regarding the peer review of the pesticide risk assessment of the active substance teflubenzuron (pabeigts 2008. gada 29. septembrī).

      EFSA zinātniskais ziņojums (2008) 196, Conclusion regarding the peer review of the pesticide risk assessment of the active substance zeta-cypermethrin (pabeigts 2008. gada 30. septembrī).

      (5)  OV L 123, 24.4.1998., 1. lpp.

      (6)  OV L 396, 30.12.2006., 1. lpp., labots ar OV L 136, 29.5.2007., 3. lpp.

      (7)  OV L 366, 15.12.1992., 10. lpp.

      PIELIKUMS
      Direktīvas 91/414/EEK I pielikumā tabulas beigās pievieno šādu ierakstu:

                     Numurs

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Stāšanās spēkā

                     Iekļaušana ir spēkā līdz

                     Īpaši noteikumi

                     “281

                     Hlormekvats

                        CAS Nr. 7003-89-6 (hlormekvats)

                        CAS Nr. 999-81-5 (hlormekvathlorīds)

                        CIPAC Nr. 143 (hlormekvats)

                        CIPAC Nr. 143.302 (hlormekvathlorīds)

                        2-hlor-etil-metil amonijs (hlormekvats)

                        2-hlor-etil-metil amonija hlorīds (hlormekvathlorīds)

                     ≥ 636 g/kg
                     Piemaisījumi:

                                 1,2-dihloretāns: maks. 0,1 g/kg (uz hlormekvathlorīda sauso svaru).

                                 Hloretāns (vinilhlorīds): maks. 0,0005 g/kg (uz hlormekvathlorīda sauso svaru).

                     2009. gada 1. decembris

                     2019. gada 30. novembris

                     A   DAĻA
                     Var atļaut izmantot tikai kā augu augšanas regulatoru labībai.
                     B   DAĻA
                     Novērtējot pieteikumus, kas iesniegti, lai saņemtu atļauju lietot hlormekvatu saturošus augu aizsardzības līdzekļus citādi nekā rudzu un tritikāles aizsardzībai, dalībvalstis pievērš īpašu uzmanību 4. panta 1. punkta b) apakšpunktā minētajiem kritērijiem, jo īpaši saistībā ar ietekmi uz patērētājiem, un nodrošina, lai pirms šādas atļaujas izsniegšanas būtu iesniegti visi nepieciešamie dati un informācija.
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2009. gada 23. janvārī pabeigtā pārskata ziņojuma secinājumus par hlormekvatu, un jo īpaši tā I un II papildinājumu.
                     Vispārējā novērtēšanā dalībvalstīm īpaša uzmanība jāpievērš:

                                 —

                                 lietotāju drošībai un jāgarantē, lai lietošanas nosacījumos paredzēts izmantot atbilstošus individuālās aizsardzības līdzekļus,

                                 —

                                 putnu un zīdītāju aizsardzībai.

                           Atļaujas nosacījumos vajadzības gadījumā ietver riska mazināšanas pasākumus.
                     Attiecīgās dalībvalstis pieprasa, lai tiktu iesniegta papildu informācija par apriti un uzvedību (jāveic adsorbcijas pētījumi 20 °C temperatūrā, jāpārrēķina sagaidāmā koncentrācija gruntsūdeņos, virszemes ūdeņos un nogulsnēs), monitoringa metodēm vielas noteikšanai dzīvnieku izcelsmes produktos un ūdenī un risku ūdens organismiem, putniem un zīdītājiem. Dalībvalstis nodrošina, lai pieteikuma iesniedzējs, pēc kura iniciatīvas hlormekvats ir iekļauts šajā pielikumā, iesniegtu Komisijai minēto informāciju vēlākais līdz 2011. gada 30. novembrim.

                     282

                     Vara savienojumi:

                     2009. gada 1. decembris

                     2016. gada 30. novembris

                     A   DAĻA
                     Var atļaut izmantot tikai kā baktericīdu un fungicīdu.
                     B   DAĻA
                     Novērtējot pieteikumus, kas iesniegti, lai saņemtu atļauju lietot augu aizsardzības līdzekļus, kuri satur varu, citādi nekā tomātiem siltumnīcās, dalībvalstis pievērš īpašu uzmanību 4. panta 1. punkta b) apakšpunktā minētajiem kritērijiem un nodrošina, lai pirms šādas atļaujas izsniegšanas būtu iesniegti visi nepieciešamie dati un informācija.
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2009. gada 23. janvārī pabeigtā pārskata ziņojuma secinājumus par vara savienojumiem, un jo īpaši tā I un II papildinājumu.
                     Vispārējā novērtēšanā dalībvalstīm īpaša uzmanība jāpievērš:

                                 —

                                 rūpnieciski ražotā tehniskā materiāla specifikācijām, kuras jāapstiprina un jāpamato ar atbilstošiem analītiskiem datiem. Dokumentācijā par toksiskumu izmantotais testa materiāls jāsalīdzina un jāpārbauda attiecībā pret šīm tehniskā materiāla specifikācijām,

                                 —

                                 lietotāju un darbinieku drošībai un jānodrošina, lai lietošanas noteikumos būtu paredzēts nepieciešamības gadījumā izmantot atbilstošus individuālās aizsardzības līdzekļus,

                                 —

                                 ūdens organismu un pie mērķa grupas nepiederošu organismu aizsardzībai. Saistībā ar šādiem konstatētiem riskiem vajadzības gadījumā jāpiemēro riska mazināšanas pasākumi, piemēram, buferzonas,

                                 —

                                 lietoto darbīgo vielu daudzumam un jānodrošina, lai atļautie daudzumi, izteikti devās un lietošanas reizēs, būtu mazākie, kas vajadzīgi, lai panāktu vēlamo iedarbību.

                           Attiecīgās dalībvalstis pieprasa iesniegt informāciju, lai turpmāk risinātu problēmas saistībā ar:

                                 —

                                 risku ieelpojot,

                                 —

                                 riska novērtējumu pie mērķa grupas nepiederošiem organismiem, augsnei un ūdenim.

                           Dalībvalstis nodrošina, lai pieteikuma iesniedzējs, pēc kura iniciatīvas vara savienojumi ir iekļauti šajā pielikumā, iesniegtu Komisijai minēto informāciju vēlākais līdz 2011. gada 30. novembrim.
                     Dalībvalstīs sāk īstenot monitoringa programmas neaizsargātās teritorijās, kurās augsnes piesārņojums ar varu rada bažas, lai vajadzības gadījumā noteiktu ierobežojumus, piemēram, maksimālās pieļaujamās lietošanas devas.

                     vara hidroksīds

                        CAS Nr. 20427-59-2

                        CIPAC Nr. 44.305

                        Vara (II) hidroksīds

                     ≥ 573 g/kg

                     vara oksihlorīds

                        CAS Nr. 1332-65-6 vai 1332-40-7

                        CIPAC Nr. 44.602

                        Divara hlorīda trihidroksīds

                     ≥ 550 g/kg

                     vara oksīds

                        CAS Nr. 1317-39-1

                        CIPAC Nr. 44.603

                        Vara oksīds

                     ≥ 820 g/kg

                     bordo šķidrums

                        CAS Nr. 8011-63-0

                        CIPAC Nr. 44.604

                        Nav iedalījuma

                     ≥ 245 g/kg

                     trīsbāzu vara sulfāts

                        CAS Nr. 12527-76-3

                        CIPAC Nr. 44.306

                        Nav iedalījuma

                     ≥ 490 g/kg
                     Šādus piemaisījumus uzskata par toksiskiem, un tie nedrīkst pārsniegt zemāk norādīto koncentrāciju:

                                 svins: maks. 0,0005 g/kg no vara satura;

                                 kadmijs: maks. 0,0001 g/kg no vara satura;

                                 arsēns: maks. 0,0001 g/kg no vara satura.

                     283

                     Propakvizofops

                        CAS Nr. 111479-05-1

                        CIPAC Nr. 173

                        2-izopropilidēnamino-oksietils (R)-2-[4-(6-hloro-hinoksalīn-2-iloksi)fenoksi]propionāts

                     ≥ 920 g/kg
                     Toluola maksimālais saturs 5 g/kg

                     2009. gada 1. decembris

                     2019. gada 30. novembris

                     A   DAĻA
                     Var atļaut izmantot tikai kā herbicīdu.
                     B   DAĻA
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2009. gada 23. janvārī pabeigtā pārskata ziņojuma secinājumus par propakvizofopu, un jo īpaši tā I un II papildinājumu.
                     Vispārējā novērtēšanā dalībvalstīm īpaša uzmanība jāpievērš:

                                 —

                                 rūpnieciski ražotā tehniskā materiāla specifikācijām, kuras jāapstiprina un jāpamato ar atbilstošiem analītiskiem datiem. Dokumentācijā par toksiskumu izmantotais testa materiāls jāsalīdzina un jāpārbauda attiecībā pret šīm tehniskā materiāla specifikācijām,

                                 —

                                 lietotāju drošībai un jāgarantē, lai lietošanas nosacījumos būtu paredzēts izmantot atbilstošus individuālās aizsardzības līdzekļus,

                                 —

                                 ūdens organismu un pie mērķa grupas nepiederošu augu aizsardzībai, un tām jānodrošina, lai atļaujas nosacījumos nepieciešamības gadījumā tiktu iekļauti riska mazināšanas pasākumi, piemēram, buferzonas,

                                 —

                                 pie mērķa grupas nepiederošu posmkāju aizsardzībai un jānodrošina, lai atļaujas nosacījumi vajadzības gadījumā ietvertu arī risku mazinošus pasākumus.

                           Attiecīgās dalībvalstis nodrošina, lai pieteikuma iesniedzējs iesniegtu Komisijai:

                                 —

                                 papildu informāciju par attiecīgo piemaisījumu Ro 41-5259,

                                 —

                                 informāciju, kas nepieciešama, lai turpmāk risinātu problēmas saistībā ar risku ūdens organismiem un pie mērķa grupas nepiederošiem posmkājiem.

                           Dalībvalstis nodrošina, lai pieteikuma iesniedzējs iesniegtu šādu informāciju Komisijai līdz 2011. gada 30. novembrim.

                     284

                     Kvizalofops-P:

                     2009. gada 1. decembris

                     2019. gada 30. novembris

                     A   DAĻA
                     Var atļaut izmantot tikai kā herbicīdu.
                     B   DAĻA
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2009. gada 23. janvārī pabeigtā pārskata ziņojuma secinājumus par kvizalofopu-P, un jo īpaši tā I un II papildinājumu.
                     Vispārējā novērtēšanā dalībvalstīm īpaša uzmanība jāpievērš:

                                 —

                                 rūpnieciski ražotā tehniskā materiāla specifikācijām, kuras jāapstiprina un jāpamato ar atbilstošiem analītiskiem datiem. Dokumentācijā par toksiskumu izmantotais testa materiāls jāsalīdzina un jāpārbauda attiecībā pret šīm tehniskā materiāla specifikācijām,

                                 —

                                 lietotāju un darbinieku drošībai un jānodrošina, lai lietošanas noteikumos būtu paredzēts izmantot atbilstošus individuālās aizsardzības līdzekļus,

                                 —

                                 pie mērķa grupas nepiederošu augu aizsardzībai, un tām jānodrošina, lai atļaujas nosacījumos nepieciešamības gadījumā tiktu iekļauti riska mazināšanas pasākumi, piemēram, buferzonas.

                           Atļaujas nosacījumos vajadzības gadījumā ietver riska mazināšanas pasākumus.
                     Attiecīgās dalībvalstis nodrošina, lai pieteikuma iesniedzējs iesniegtu Komisijai papildu informāciju par risku pie mērķa grupas nepiederošiem posmkājiem.
                     Dalībvalstis nodrošina, lai pieteikuma iesniedzējs iesniegtu šādu informāciju Komisijai līdz 2011. gada 30. novembrim.

                     etil-kvizalofops-P

                        CAS Nr. 100646-51-3

                        CIPAC Nr. 641.202

                        etil (R)-2-[4-(6-hlorkvinoksalīn-2-iloksi)feniloksi]propionāts

                     ≥ 950 g/kg

                     tefuril-kvizalofops-P

                        CAS Nr. 119738-06-6

                        CIPAC Nr. 641.226

                        (RS)-Tetrahidrofurfuril (R)-2-[4-(6-hlorkvinoksalīn-2-iloksi)feniloksi]propionāts

                     ≥ 795 g/kg

                     285

                     Teflubenzurons

                        CAS Nr. 83121-18-0

                        CIPAC Nr. 450

                     1-(3,5-dihlor-2,4-difluorfenil)-3-(2,6-difluorbenzoil)urīnviela

                     ≥ 970 g/kg

                     2009. gada 1. decembris

                     2019. gada 30. novembris

                     A   DAĻA
                     Var atļaut izmantot tikai kā insekticīdu siltumnīcās (mākslīgā substrātā vai slēgtās hidroponiskas sistēmās).
                     B   DAĻA
                     Novērtējot pieteikumus, kas iesniegti, lai saņemtu atļauju lietot augu aizsardzības līdzekļus, kuri satur teflubenzuronu, citādi nekā tomātiem siltumnīcās, dalībvalstis pievērš īpašu uzmanību 4. panta 1. punkta b) apakšpunktā minētajiem kritērijiem un nodrošina, lai pirms šādas atļaujas izsniegšanas būtu iesniegti visi nepieciešamie dati un informācija.
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2009. gada 23. janvārī pabeigtā pārskata ziņojuma secinājumus par teflubenzuronu un jo īpaši tā I un II papildinājumu.
                     Vispārējā novērtēšanā dalībvalstīm īpaša uzmanība jāpievērš:

                                 —

                                 lietotāju un darbinieku drošībai un jānodrošina, lai lietošanas noteikumos būtu paredzēts nepieciešamības gadījumā izmantot atbilstošus individuālās aizsardzības līdzekļus,

                                 —

                                 ūdens organismu aizsardzībai. Jāsamazina smidzinājumu skaits, lietojot siltumnīcās, un nekādā gadījumā nedrīkst pieļaut, ka izsmidzinātās vielas ievērojamā koncentrācijā varētu nonākt tuvējās ūdenstilpēs,

                                 —

                                 bišu aizsardzībai un jānovērš iespēja bitēm piekļūt siltumnīcai,

                                 —

                                 apputeksnēšanas nolūkā siltumnīcā ievietotu bišu koloniju aizsardzībai,

                                 —

                                 kondensācijas ūdens, drenāžas ūdens un substrāta drošai novadīšanai, lai nepieļautu risku pie mērķa grupas nepiederošiem organismiem un virszemes ūdeņu un gruntsūdens piesārņošanu.

                           Atļaujas nosacījumos vajadzības gadījumā ietver riska mazināšanas pasākumus.

                     286

                     Zeta-cipermetrīns

                        CAS Nr. 52315-07-8

                        CIPAC Nr. 733

                     Stereoizomēru maisījums (S)-α-ciān-3-fenoksibenzil (1RS,3RS;1RS,3SR)-3-(2,2-dihlorvinil)-2,2 dimetilciklopropānkarboksilāts, kur attiecība starp (S);(1RS,3RS) un (S);(1RS,3SR) izomēru pāri ir attiecīgi no 45-55 līdz 55-45 robežās

                     ≥ 850 g/kg
                     Piemaisījumi:

                                 toluols: maks. 2 g/kg

                                 darvas: maks. 12,5 g/kg

                     2009. gada 1. decembris

                     2019. gada 30. novembris

                     A   DAĻA
                     Var atļaut izmantot tikai kā insekticīdu.
                     B   DAĻA
                     Novērtējot pieteikumus, kas iesniegti, lai saņemtu atļauju lietot zeta-cipermetrīnu saturošus augu aizsardzības līdzekļus citādi nekā labības aizsardzībai, dalībvalstis pievērš īpašu uzmanību 4. panta 1. punkta b) apakšpunktā minētajiem kritērijiem, jo īpaši saistībā ar 3-fenoksibenzaldehīda (noārdīšanās produkts, kas var rasties apstrādes laikā) ietekmi uz patērētājiem, un nodrošina, lai pirms šādas atļaujas izsniegšanas būtu iesniegti visi nepieciešamie dati un informācija.
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2009. gada 23. janvārī pabeigtā pārskata ziņojuma secinājumus par zeta-cipermetrīnu, un jo īpaši tā I un II papildinājumu.
                     Vispārējā novērtēšanā dalībvalstīm īpaša uzmanība jāpievērš:

                                 —

                                 lietotāju drošībai un jānodrošina, lai lietošanas noteikumos vajadzības gadījumā būtu paredzēts izmantot atbilstošus individuālās aizsardzības līdzekļus,

                                 —

                                 putnu, ūdens organismu, bišu, pie mērķa grupas nepiederošu posmkāju un pie mērķa grupas nepiederošu augsnes makroorganismu aizsardzībai.

                           Atļaujas nosacījumos vajadzības gadījumā ietver riska mazināšanas pasākumus.
                     Attiecīgās dalībvalstis pieprasa, lai tiktu iesniegta papildu informācija par apriti un uzvedību (aerobā degradācija augsnē), ilgtermiņa risku putniem, ūdens organismiem un pie mērķa grupas nepiederošiem posmkājiem. Dalībvalstis nodrošina, lai pieteikuma iesniedzējs, pēc kura iniciatīvas zeta-cipermetrīns ir iekļauts šajā pielikumā, iesniegtu Komisijai minēto informāciju vēlākais līdz 2011. gada 30. novembrim.”

         (1)  Sīkāka informācija par darbīgās vielas identitāti un specifikāciju sniegta pārskatīšanas ziņojumā.


title: Komisijas Direktīva (1982. gada 13. aprīlis), ar ko groza pielikumus Padomes Direktīvām 66/401/EEK un 69/208/EEK attiecīgi par lopbarības augu sēklu un eļļas augu un šķiedraugu sēklu tirdzniecību, kā arī Direktīvas 78/386/EEK un 78/388/EEK

text:
Svarīgs juridisks paziņojums

|

31982L0287

Oficiālais Vēstnesis L 131 , 13/05/1982 Lpp. 0024 - 0026 Speciālizdevums spāņu valodā: Nodaļa 03 Sējums 25 Lpp. 0016  Speciālizdevums portugāļu valodā Nodaļa 03 Sējums 25 Lpp. 0016  Speciālizdevums somu valodā: Nodaļa 3 Sējums 15 Lpp. 0003  Speciālizdevums zviedru valodā: Nodaļa 3 Sējums 15 Lpp. 0003

		Komisijas Direktīva(1982. gada 13. aprīlis),ar ko groza pielikumus Padomes Direktīvām 66/401/EEK un 69/208/EEK attiecīgi par lopbarības augu sēklu un eļļas augu un šķiedraugu sēklu tirdzniecību, kā arī Direktīvas 78/386/EEK un 78/388/EEK(82/287/EEK)EIROPAS KOPIENU KOMISIJA,ņemot vērā Eiropas Ekonomikas kopienas dibināšanas līgumu,ņemot vērā Padomes 1966. gada 14. jūnija Direktīvu 66/401/EEK par lopbarības augu sēklu tirdzniecību [1], kurā jaunākie grozījumi izdarīti ar Padomes Direktīvu 81/126/EEK [2], un jo īpaši tās 21.a pantu,ņemot vērā Padomes 1969. gada 30. jūnija Direktīvu 69/208/EEK par eļļas augu un šķiedraugu sēklu tirdzniecību [3], kurā jaunākie grozījumi izdarīti ar Direktīvu 81/126/EEK, un jo īpaši tās 20.a pantu,tā kā, ņemot vērā zinātnes un tehnikas atziņu attīstību, būtu jāgroza Direktīvu 66/401/EEK un 69/208/EEK I un II pielikums turpmāk izklāstīto iemeslu dēļ,tā kā būtu jāgroza nosacījumi, kam ir jāatbilst kultūrai un sēklām, tai skaitā šķirnes tīrības standarti, lai tie atbilstu starptautiskai tirdzniecībai paredzētu sēklu šķirņu sertificēšanas sistēmām, ko noteikusi Ekonomiskās sadarbības un attīstības organizācija (ESAO); tā kā pašreizējai situācijai būtu attiecīgi jāpielāgo ieviešanas datumi, kas izklāstīti 2. panta otrajā ievilkumā Komisijas 1978. gada 18. aprīļa Direktīvā 78/386/EEK, ar ko groza pielikumus Direktīvai 66/401/EEK par lopbarības augu sēklu tirdzniecību [4], kurā jaunākie grozījumi izdarīti ar Direktīvu 81/126/EEK, un 2. panta 1. punkta pirmajā ievilkumā Komisijas 1978. gada 18. aprīļa Direktīvā 78/388/EEK, ar ko groza pielikumus Direktīvai 69/208/EEK par eļļas augu un šķiedraugu sēklu tirdzniecību [5], kurā jaunākie grozījumi izdarīti ar Direktīvu 81/126/EEK;tā kā pašreizējā situācijā nav bijis iespējams paredzēt nosacījumu saskaņošanu Kopienā attiecībā uz minimālajiem šķirnes tīrības standartiem, kam ir jāatbilst saulgriežu hibrīdu kultūrām vai sēklām; tā kā tomēr līdz 1983. gada 1. jūlijam ir jāmēģina noteikt šos standartus, lai panāktu saskaņošanu;tā kā šajā direktīvā paredzētie pasākumi ir saskaņā ar Pastāvīgās lauksaimniecības, dārzkopības un mežsaimniecības sēklu un reproduktīvā materiāla komitejas atzinumu,IR PIEŅĒMUSI ŠO DIREKTĪVU.1. pantsDirektīvas 66/401/EEK I pielikumā izdara šādus grozījumus.1. 4. punkta otrajā un trešajā teikumā aiz vārdiem "Pisum sativum" pievieno vārdus "Vicia faba".2. Pielikuma 4. punkta otrajā un trešajā teikumā svītro vārdus "Raphanus sativus spp. oleifera".2. pantsAr šo Direktīvas 66/401/EEK II pielikumā izdara šādus grozījumus:1. Pielikuma I daļas 1. punktu aizstāj ar šādu tekstu:"Sēklām piemīt pietiekama šķirnes identitāte un tīrība.Jo īpaši tālāk uzskaitīto sugu sēklas atbilst šādiem standartiem vai citiem nosacījumiem. Minimālā šķirnes tīrība ir šāda:- Poa spp., apomiktiskās vienklona šķirnes, 98 %,- Pisum sativum, Vicia faba, Brassica napus var. napobrassica, Brassica oleracea conv. acephala,- sertificētas sēklas, pirmā paaudze, 99 %,- sertificētas sēklas, otrā un turpmākās paaudzes, 98 %.Minimālo šķirnes tīrību pārbauda galvenokārt pārbaudēs uz lauka, ko veic saskaņā ar I pielikumā izklāstītajiem nosacījumiem."2. Pielikuma II daļas 1. punktu aizstāj ar šādu tekstu:"Pisum sativum, Brassica napus var. napobrassica, Brassica oleracea conv. acephala, Vicia faba un Poa spp. apomiktisko vienklona šķirņu sēklas atbilst šādiem standartiem vai citiem nosacījumiem:Minimālā šķirnes tīrība ir 99,7 %.Minimālo šķirnes tīrību pārbauda galvenokārt pārbaudēs uz lauka, ko veic saskaņā ar I pielikumā izklāstītajiem nosacījumiem."3. pantsDirektīvas 69/208/EEK I pielikumā izdara šādus grozījumus.Ar šādu tekstu aizstāj 3. punktu:"Kultūrai piemīt pietiekama šķirnes identitāte un šķirnes tīrība.Jo īpaši Brassica juncea, Brassica nigra, Cannabis sativa, Carum carvi un Gossypium sp. kultūras atbilst šādiem standartiem:Kultūras sugas augu, kas atpazīstami kā acīmredzami nepiederoši šķirnei, skaits nepārsniedz- vienu uz 30 m2 bāzes sēklu ražošanai,- vienu uz 10 m2 sertificētu sēklu ražošanai."4. pantsAr šo Direktīvas 69/208/EEK II pielikumā izdara šādus grozījumus:I daļas 1. punktu aizstāj ar šādu tekstu:"Sēklām piemīt pietiekama šķirnes identitāte un šķirnes tīrība. Jo īpaši tālāk uzskaitīto sugu sēklas atbilst šādiem standartiem vai citiem nosacījumiem:Suga un kategorija | Minimālā šķirnes tīrība (%) |1 | 2 |Arachis hypogaea:—bāzes sēklas | 99,7 |—sertificētas sēklas | 99,5 |Brassica napus spp. oleifera, izņemot lopbarībai paredzētās šķirnes, Brassica rapa, izņemot lopbarībai paredzētās šķirnes—bāzes sēklas | 99,9 |—sertificētas sēklas | 99,7 |Brassica napus ssp. oleifera lopbarībai paredzētās šķirnes, Brassica rapa lopbarībai paredzētās šķirnes, Helianthus annuus, izņemot šķirņu hibrīdus, tai skaitā to sastāvdaļas, Sinapis alba—bāzes sēklas | 99,7 |—sertificētas sēklas, pirmā paaudze | 99 |—sertificētas sēklas, otrā un turpmākās paaudzes | 98 |Linum usitatissimum:—bāzes sēklas | 99,7 |—sertificētas sēklas, pirmā paaudze | 98 |—sertificētas sēklas, otrā un trešā paaudze | 97,5 |Papaver somniferum:—bāzes sēklas | 99 |—sertificētas sēklas | 98 |Glycine max—bāzes sēklas | 97 |—sertificētas sēklas | 95 |Minimālo šķirnes tīrību pārbauda galvenokārt pārbaudēs uz lauka, ko veic saskaņā ar I pielikumā izklāstītajiem nosacījumiem."5. pantsDirektīvas 78/386/EEK 2. panta 1. punkta otrajā ievilkumā "1982. gada 1. janvārī" aizstāj ar "datumā, ko nosaka vēlākā posmā".6. pantsDirektīvas 78/388/EEK 2. panta 1. punkta pirmajā ievilkumā "1982. gada 1. janvārī" aizstāj ar "datumā, ko nosaka vēlākā posmā".7. pants1. Dalībvalstīs stājas spēkā normatīvie un administratīvie akti, kas vajadzīgi, lai izpildītu- 5. un 6. panta noteikumus, no 1982. gada 1. janvāra,- 2. panta noteikumus attiecībā uz Poa spp., no 1983. gada 1. janvāra,- pārējos šīs direktīvas noteikumus, ne vēlāk kā 1983. gada 1. janvārī.2. Dalībvalstis nodrošina, lai sēklas nebūtu pakļautas nekādiem tirdzniecības ierobežojumiem, pamatojoties uz dažādiem šīs direktīvas ieviešanas datumiem, saskaņā ar 1. punkta trešo ievilkumu.8. pantsŠī direktīva ir adresēta dalībvalstīm.Briselē, 1982. gada 13. aprīlīKomisijas vārdā —Komisijas loceklisPoul Dalsager[1] OV 125, 11.7.1966., 2298./66. lpp.[2] OV L 67, 12.3.1981., 36. lpp.[3] OV L 169, 10.7.1969., 3. lpp.[4] OV L 113, 25.4.1978., 1. lpp.[5] OV L 113, 25.4.1978., 20. lpp.--------------------------------------------------


title: Eiropas Parlamenta un Padomes Direktīva 2009/20/EK ( 2009. gada 23. aprīlis) par kuģu īpašnieku apdrošināšanu pret jūras prasībām (Dokuments attiecas uz EEZ)

text:
               28.5.2009

               LV

               Eiropas Savienības Oficiālais Vēstnesis

               L 131/128

      EIROPAS PARLAMENTA UN PADOMES DIREKTĪVA 2009/20/EK
   (2009. gada 23. aprīlis)
   par kuģu īpašnieku apdrošināšanu pret jūras prasībām
   (Dokuments attiecas uz EEZ)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 80. panta 2. punktu,
   ņemot vērā Komisijas priekšlikumu,
   ņemot vērā Eiropas Ekonomikas un sociālo lietu komitejas atzinumu (1),
   ņemot vērā Reģionu komitejas atzinumu (2),
   saskaņā ar Līguma 251. pantā noteikto procedūru (3),
   tā kā:

               (1)

               Viens no galvenajiem Kopienas jūras transporta politikas elementiem ir tirdzniecības flotes kvalitātes uzlabošana, vairojot visu uzņēmēju atbildību.

               (2)

               Preventīvi pasākumi jau pieņemti saskaņā ar Eiropas Parlamenta un Padomes Direktīvu 2005/35/EK (2005. gada 7. septembris) par kuģu radīto piesārņojumu un par sankciju ieviešanu par pārkāpumiem (4).

               (3)

               Dalībvalstis 2008. gada 9. oktobrī pieņēma deklarāciju, kurā vienprātīgi atzina, ka ir ļoti svarīgi, lai visas dalībvalstis piemērotu 1996. gada Protokolu 1976. gada Konvencijai par atbildības ierobežošanu attiecībā uz jūras prasībām.

               (4)

               Pienākumam apdrošināties būtu jānodrošina cietušo labāka aizsardzība. Tāpat tas palīdzētu aizliegt zemāka standarta kuģus un nodrošināt konkurenci starp uzņēmējiem. Turklāt Starptautiskā Jūrniecības organizācija Rezolūcijā A.898(21) aicināja valstis mudināt kuģu īpašniekus pienācīgi apdrošināties.

               (5)

               Būtu jālabo neatbilstība šīs direktīvas noteikumiem. Eiropas Parlamenta un Padomes Direktīvā 2009/16/EK (2009. gada 23. aprīlis) par ostas valsts kontroli (pārstrādāta versija) (5) jau ir paredzēta kuģu aizturēšana gadījumā, ja uz kuģa nav vajadzīgo sertifikātu. Tomēr būtu jāparedz iespēja izraidīt kuģi no ostas, ja tam nav apdrošināšanas sertifikāta. Izraidīšanas noteikumiem būtu jāļauj situāciju risināt savlaicīgi.

               (6)

               Ņemot vērā to, ka šīs direktīvas mērķus – proti, piemērotu pasākumu ieviešanu un īstenošanu jūras transporta politikas jomā – nevar pietiekami labi sasniegt atsevišķās dalībvalstīs, un to, ka to mēroga un iedarbības dēļ šos mērķus var labāk sasniegt Kopienas līmenī, Kopiena var pieņemt pasākumus saskaņā ar Līguma 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā direktīvā paredz vienīgi tos pasākumus, kas ir vajadzīgi šo mērķu sasniegšanai,

         IR PIEŅĒMUŠI ŠO DIREKTĪVU.
   1. pants
   Priekšmets
   Ar šo direktīvu paredz noteikumus, kas piemērojami dažiem kuģu īpašnieku pienākumu aspektiem attiecībā uz to apdrošināšanu pret jūras prasībām.
   2. pants
   Darbības joma
   1.   Šo direktīvu piemēro kuģiem, kuru bruto tonnāža ir 300 tonnas vai lielāka.
   2.   Šo direktīvu nepiemēro kara kuģiem, kara palīgkuģiem un citiem valstij piederošiem vai valsts lietotiem kuģiem, ko izmanto nekomerciāliem sabiedriskiem mērķiem.
   3.   Šī direktīva neskar režīmus, kas izveidoti ar instrumentiem, kuri ir spēkā attiecīgajās dalībvalstīs un minēti šīs direktīvas pielikumā.
   3. pants
   Definīcijas
   Šajā direktīvā piemēro šādas definīcijas:

               a)

               “kuģa īpašnieks” ir jūras kuģa reģistrēts īpašnieks vai cita persona, piemēram, berbouta kuģa fraktētājs, kas ir atbildīgs par kuģa darbību;

               b)

               “apdrošināšana” ir apdrošināšana ar atskaitāmo daļu vai bez tās un ietver, piemēram, tāda veida garantijas apdrošināšanu, kādu pašreiz nodrošina P&I klubu starptautiskās grupas locekļi, un citus iedarbīgus apdrošināšanas veidus (ietverot apliecinātu pašapdrošināšanu), kā arī finansiālo nodrošinājumu ar līdzīgiem seguma noteikumiem;

               c)

               “1996. gada konvencija” ir Starptautiskās Jūrniecības organizācijas (SJO) pieņemtās 1976. gada Konvencijas par atbildības ierobežošanu attiecībā uz jūras prasībām, kā tā grozīta ar 1996. gada Protokolu, konsolidēts teksts.

         4. pants
   Apdrošināšana pret jūras prasībām
   1.   Katra dalībvalsts prasa, lai ar šīs dalībvalsts karogu kuģojošo kuģu īpašnieki šādus kuģus būtu apdrošinājuši.
   2.   Katra dalībvalsts prasa, lai ar kādas citas valsts karogu kuģojošo kuģu īpašnieki šādus kuģus būtu apdrošinājuši, kad šādi kuģi iebrauc attiecīgās dalībvalsts jurisdikcijā esošā ostā. Tas neliedz dalībvalstīm saskaņā ar starptautiskajām tiesībām prasīt minētā pienākuma izpildi, ja šādi kuģi ir to teritoriālajos ūdeņos.
   3.   Šā panta 1. un 2. punktā minētā apdrošināšana attiecas uz jūras prasībām, uz ko attiecas ar 1996. gada konvenciju noteiktie ierobežojumi. Apdrošināšanas summa katram kuģim katrā nelaimes gadījumā ir vienāda ar attiecīgo atbildības ierobežojuma maksimālo summu, kā noteikts 1996. gada konvencijā.
   5. pants
   Inspekcijas, atbilstība, izraidīšana no ostām un atteikums iebraukt ostās
   1.   Katra dalībvalsts nodrošina, ka kuģa inspekcija ostā, kas ir tās jurisdikcijā saskaņā ar Direktīvu 2009/16/EK pārbauda, vai uz kuģa ir šīs direktīvas 6. pantā minētais sertifikāts.
   2.   Ja uz kuģa nav 6. pantā minētā sertifikāta, un neskarot Direktīvā 2009/16/EK paredzēto kuģa aizturēšanu drošības jautājumu dēļ, kompetentā iestāde kuģim var izdot izraidīšanas rīkojumu, par to paziņojot Komisijai, pārējām dalībvalstīm un attiecīgajai karoga valstij. Šāda izraidīšanas rīkojuma izdošanas rezultātā visas dalībvalstis šim kuģim atsaka iebraukšanu visās savās ostās, līdz kuģa īpašnieks ir uzrādījis 6. pantā minēto sertifikātu.
   6. pants
   Apdrošināšanas sertifikāti
   1.   Šīs direktīvas 4. pantā minētās apdrošināšanas esamību pierāda ar vienu vai vairākiem sertifikātiem, kurus izdevis apdrošinātājs un kuri atrodas uz kuģa.
   2.   Apdrošinātāja izsniegtajos sertifikātos iekļauj šādu informāciju:

               a)

               kuģa nosaukums, SJO numurs un reģistrācijas osta;

               b)

               īpašnieka nosaukums un galvenā uzņēmējdarbības vieta;

               c)

               apdrošinājuma veids un ilgums;

               d)

               apdrošinātāja nosaukums, galvenā mītnesvieta un, attiecīgā gadījumā, apdrošināšanas izsniegšanas vieta.

         3.   Ja sertifikātā netiek izmantota ne angļu, ne franču, ne spāņu valoda, dokumentā iekļauj tulkojumu kādā no šīm valodām.
   7. pants
   Sankcijas
   Atbilstīgi 4. panta 1. punktam dalībvalstis nosaka sankciju sistēmu par to attiecīgās valsts noteikumu pārkāpumiem, kuri pieņemti saskaņā ar šo direktīvu, un veic visus vajadzīgos pasākumus, lai nodrošinātu minēto sankciju piemērošanu. Paredzētās sankcijas ir efektīvas, samērīgas un atturošas.
   8. pants
   Ziņojumi
   Reizi trīs gados – un pirmoreiz līdz 2015. gada 1. janvārim – Komisija iesniedz Eiropas Parlamentam un Padomei ziņojumu par šīs direktīvas piemērošanu.
   9. pants
   Transponēšana
   1.   Dalībvalstīs stājas spēkā normatīvie un administratīvie akti, kas vajadzīgi, lai līdz 2012. gada 1. janvārim izpildītu šīs direktīvas prasības. Dalībvalstis par to tūlīt informē Komisiju.
   Kad dalībvalstis pieņem minētos noteikumus, tajos ietver atsauci uz šo direktīvu, vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarīt šādas atsauces.
   2.   Dalībvalstis dara zināmus Komisijai to tiesību aktu galvenos noteikumus, ko tās pieņēmušas jomā, uz kuru attiecas šī direktīva.
   10. pants
   Stāšanās spēkā
   Šī direktīva stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   11. pants
   Adresāti
   Šī direktīva ir adresēta dalībvalstīm.

      Strasbūrā, 2009. gada 23. aprīlī

            Eiropas Parlamenta vārdā —

            priekšsēdētājs

         H.-G. PÖTTERING

            Padomes vārdā —

            priekšsēdētājs

         P. NEČAS

      (1)  OV C 318, 23.12.2006., 195. lpp.

      (2)  OV C 229, 22.9.2006., 38. lpp.

      (3)  Eiropas Parlamenta 2007. gada 29. marta Atzinums (OV C 27 E, 31.1.2008., 166. lpp.), Padomes 2008. gada 9. decembra Kopējā nostāja (OV C 330 E, 30.12.2008., 7. lpp.) un Eiropas Parlamenta 2009. gada 11. marta Nostāja (Oficiālajā Vēstnesī vēl nav publicēta).

      (4)  OV L 255, 30.9.2005., 11. lpp.

      (5)  Skatīt šā Oficiālā Vēstneša 57. lappusi.

      PIELIKUMS

                  —

                  1992. gada Starptautiskā konvencija par civiltiesisko atbildību par naftas piesārņojuma izraisītiem postījumiem.

                  —

                  1996. gada Starptautiskā konvencija par atbildību un kaitējuma kompensāciju saistībā ar bīstamu un kaitīgu vielu pārvadāšanu pa jūru (HNS konvencija).

                  —

                  2001. gada Starptautiskā konvencija par civilo atbildību par bunkera degvielas piesārņojuma radīto kaitējumu (BUNKER).

                  —

                  2007. gada Starptautiskā Nairobi konvencija par vraku aizvākšanu (Vraku aizvākšanas konvencija).

                  —

                  Eiropas Parlamenta un Padomes Regula (EK) Nr. 392/2009 (2009. gada 23. aprīlis) par pasažieru pārvadātāju atbildību nelaimes gadījumos uz jūras.


title: Komisijas Direktīva 2010/2/ES ( 2010. gada 27. janvāris), ar ko groza Padomes Direktīvu 91/414/EEK attiecībā uz darbīgās vielas hlormekvata plašāku pielietojumu (Dokuments attiecas uz EEZ)

text:
               28.1.2010

               LV

               Eiropas Savienības Oficiālais Vēstnesis

               L 24/11

         KOMISIJAS DIREKTĪVA 2010/2/ES
   (2010. gada 27. janvāris),
   ar ko groza Padomes Direktīvu 91/414/EEK attiecībā uz darbīgās vielas hlormekvata plašāku pielietojumu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā 1991. gada 15. jūlija Padomes Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punkta otrās daļas otro ievilkumu,
   tā kā:

               (1)

               Ar Komisijas Direktīvu 2009/37/EK (2) hlormekvatu iekļāva Direktīvas 91/414/EEK I pielikumā kā darbīgo vielu.

               (2)

               Pieprasot hlormekvata iekļaušanu, pieteikuma iesniedzējs CCC Task Force iesniedza datus par tā pielietojumu kā augu augšanas regulatoru, kas apstiprināja vispārīgo secinājumu, ka var paredzēt to, ka augu aizsardzības līdzekļi, kas satur hlormekvatu, atbildīs Direktīvas 91/414/EEK 5. panta 1. punkta a) un b) apakšpunktā paredzētajām nekaitīguma prasībām. Tomēr hlormekvatu iekļāva minētās direktīvas I pielikumā, paredzot īpašus noteikumus, ka dalībvalstis drīkst atļaut lietot minēto vielu tikai labībai.

               (3)

               Tagad papildus minētajam lietojumam Beļģija un Zviedrija ir iesniegušas pieteikumus, lai grozītu šo īpašo noteikumu, ļaujot hlormekvatu lietot attiecīgi dekoratīvajiem augiem un zālaugu sēklām. Minētās dalībvalstis 2009. gada 29. oktobrī un 4. novembrī informēja Komisiju par secinājumiem, ka prasītais plašākais pielietojums nerada papildu risku tam riskam, kas jau ir ņemts vērā Direktīvas 91/414/EEK I pielikumā paredzētajos īpašajos noteikumos attiecībā uz hlormekvatu un Komisijas pārskata ziņojumā par šo vielu. Pieteikumi par plašāku pielietojumu īpaši attiecas uz pārtikā neizmantojamām kultūrām, un līdz ar to pārtikas produktos nenonāks atliekas. Turklāt Direktīvas 91/414/EEK I pielikuma īpašajos noteikumos paredzētie citi pielietošanas parametri paliek nemainīti.

               (4)

               Tādēļ grozījumu izdarīšana īpašajos noteikumos attiecībā uz hlormekvatu ir pamatota.

               (5)

               Tādēļ attiecīgi jāgroza Direktīva 91/414/EEK.

               (6)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza atbilstīgi šīs direktīvas pielikumam.
   2. pants
   Dalībvalstis vēlākais līdz 2010. gada 28. maijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmu Komisijai minēto noteikumu tekstu, kā arī minēto noteikumu un šīs direktīvas atbilstības tabulu.
   Tās piemēro šos noteikumus no 2010. gada 29. maija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   3. pants
   Šī direktīva stājas spēkā divdesmitajā dienā pēc tās publicēšanas dienas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2010. gada 27. janvārī

            Komisijas vārdā –

            priekšsēdētājs

         José Manuel BARROSO

      (1)  OV L 230, 19.8.1991., 1. lpp.

      (2)  OV L 104, 24.4.2009., 23. lpp.

      PIELIKUMS
      Direktīvas 91/414/EEK I pielikuma 281. rindu aizstāj ar šādu rindu:

                     Nr.

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Stāšanās spēkā

                     Iekļaušana ir spēkā līdz

                     Īpaši noteikumi

                     “281

                     hlormekvats
                     CAS Nr. 7003-89-6 (hlormekvats)
                     CAS Nr. 999-81-5 (hlormekvathlorīds)
                     CIPAC Nr. 143 (hlormekvats)
                     CIPAC Nr. 143.302 (hlormekvathlorīds)

                        2-hlor-etil-metil amonijs (hlormekvats)

                        2-hlor-etil-metil amonija hlorīds

                        (hlormekvathlorīds)

                     ≥ 636 g/kg
                     Piemaisījumi
                     1,2-dihloretāns: maksimāli 0,1 g/kg (uz hlormekvathlorīda sauso svaru)
                     Hloretāns (vinilhlorīds): maksimāli 0,0005 g/kg (uz hlormekvathlorīda sauso svaru)

                     2009. gada 1. decembris

                     2019. gada 30. novembris

                     A   DAĻA
                     Var atļaut lietot tikai kā augu augšanas regulatoru labībai un pārtikā neizmantojamām kultūrām.
                     B   DAĻA
                     Novērtējot pieteikumus, kas iesniegti, lai saņemtu atļauju lietot hlormekvatu saturošus augu aizsardzības līdzekļus citādi nekā rudzu un tritikāles aizsardzībai, dalībvalstis pievērš īpašu uzmanību 4. panta 1. punkta b) apakšpunktā minētajiem kritērijiem, jo īpaši saistībā ar ietekmi uz patērētājiem, un nodrošina, lai pirms šādas atļaujas izsniegšanas būtu iesniegti visi nepieciešamie dati un informācija.
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2009. gada 23. janvārī pabeigtā pārskata ziņojuma secinājumus par hlormekvatu un jo īpaši tā I un II papildinājumu.
                     Šajā vispārējā novērtējumā dalībvalstīm īpaša uzmanība jāpievērš:

                                 —

                                 lietotāju drošībai un jāgarantē, lai lietošanas nosacījumos būtu paredzēts izmantot atbilstošus individuālās aizsardzības līdzekļus,

                                 —

                                 putnu un zīdītāju aizsardzībai.

                           Atļaujas nosacījumos vajadzības gadījumā ietver riska mazināšanas pasākumus.
                     Attiecīgās dalībvalstis pieprasa, lai tiktu iesniegta papildu informācija par apriti un uzvedību vidē (jāveic adsorbcijas pētījumi 20 °C temperatūrā, jāpārrēķina prognozētā koncentrācija gruntsūdeņos, virszemes ūdeņos un nogulsnēs), monitoringa metodēm vielas noteikšanai dzīvnieku izcelsmes produktos un ūdenī un risku ūdens organismiem, putniem un zīdītājiem. Dalībvalstis nodrošina, lai pieteikuma iesniedzējs, pēc kura iniciatīvas hlormekvats ir iekļauts šajā pielikumā, iesniegtu Komisijai minēto informāciju vēlākais līdz 2011. gada 30. novembrim.”

         (1)  Sīkāka informācija par darbīgās vielas identitāti un specifikāciju sniegta pārskata ziņojumā.


title: Komisijas Direktīva 2003/57/EK (2003. gada 17. jūnijs), ar ko groza Eiropas Parlamenta un Padomes Direktīvu 2002/32/EK par nevēlamām vielām dzīvnieku barībāDokuments attiecas uz EEZ

text:
Svarīgs juridisks paziņojums

|

32003L0057

Oficiālais Vēstnesis L 151 , 19/06/2003 Lpp. 0038 - 0041

		Komisijas Direktīva 2003/57/EK(2003. gada 17. jūnijs),ar ko groza Eiropas Parlamenta un Padomes Direktīvu 2002/32/EK par nevēlamām vielām dzīvnieku barībā(Dokuments attiecas uz EEZ)EIROPAS KOPIENU KOMISIJA,ņemot vērā Eiropas Kopienas dibināšanas līgumu,ņemot vērā Eiropas Parlamenta un Padomes 2002. gada 7. maija Direktīvu 2002/32/EK par nevēlamām vielām dzīvnieku barībā [1], un jo īpaši tās 8. panta 1. punktu,tā kā:(1) Padomes Direktīvā 1999/29/EK par nevēlamām vielām un produktiem dzīvnieku ēdināšanā [2], kurā grozījumi izdarīti ar Direktīvu 2001/102/EK [3], ir noteikts dioksīnu maksimāli pieļaujamais daudzums vairākās barības sastāvdaļās un maisījumos.(2) Ar Direktīvu 2002/32/EK no 2003. gada 1. augusta atceļ un aizstāj Direktīvu 1999/29/EK.(3) Sabiedrības un dzīvnieku veselības aizsardzībai ir ļoti svarīgi, lai Direktīvā 1999/29/EK noteiktais dioksīnu maksimāli pieļaujamais daudzums paliktu spēkā pēc 2003. gada 1. augusta. Tādēļ jāgroza Direktīva 2002/32/EK, lai iekļautu Direktīvā 1999/29/EK noteikto dioksīnu maksimāli pieļaujamo daudzumu.(4) Lai novērstu pārpratumus, ieteicams norādīt, ka minerālvielas attiecas uz barības sastāvdaļām tādā nozīmē, kādā lietota pielikumā Padomes 1996. gada 29. aprīļa Direktīvai 96/25/EK par barības sastāvdaļu apgrozību un izmantošanu [4], kurā jaunākie grozījumi izdarīti ar Eiropas Parlamenta un Padomes Direktīvu 2001/46/EK [5].(5) Lielākas skaidrības labad nosacījumi, kas reglamentē dioksīnus, jāapkopo vienā dokumentā. Tātad ieteicams grozīt Direktīvu 2002/32/EK, tai kā pielikumu pievienojot Komisijas 1999. gada 17. novembra Regulu (EK) Nr. 2439/1999 par nosacījumiem, ar kādiem atļauj izmantot barībā piedevas, kas pieder pie saistvielu, pretsalipes vielu un koagulantu grupas [6], kurā grozījumi izdarīti ar Regulu (EK) Nr. 739/2000 [7], ar ko nosaka kaolinīta mālu un citu tādu piedevu provizorisku augstāko robežu, kuras atļauts izmantot kā saistvielas, pretsalipes vielas un koagulantus. Tā kā par kalcija sulfīta dihidrātu, vermikulītu, natrolītu-fonolītu, sintētiskiem kalcija aluminātiem un nogulumizcelsmes klinoptilolītu nav vai nav pietiekamu pārraudzības datu, kas pierādītu dioksīnu piemaisījumu neesamību vai piemaisījumu esamību tajos zem kvantitatīvās noteikšanas robežas, šīm piedevām, lai aizsargātu dzīvnieku un cilvēku veselību, ir ieteicams noteikt dioksīnu maksimāli pieļaujamo daudzumu papildus dioksīnu maksimāli pieļaujamajam daudzumam kaolinīta mālā. Tātad Regulu (EK) 2439/1999 var atcelt.(6) Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,IR PIEŅĒMUSI ŠO DIREKTĪVU.1. pantsDirektīvas 2002/32/EK I pielikumu groza saskaņā ar šīs direktīvas pielikumu.2. pants1. Izņemot c) un j) punktu noteikumus par šīs direktīvas pielikumā uzskaitītajiem produktiem, dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības līdz 2003. gada 31. jūlijam. Dalībvalstis par to tūlīt informē Komisiju. Dalībvalstis piemēro minētos tiesību aktus no 2003. gada 1. augusta.Attiecībā uz c) un j) punktu noteikumiem par šīs direktīvas pielikumā uzskaitītajiem produktiem, dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības līdz 2004. gada 29. februārim. Dalībvalstis par to tūlīt informē Komisiju. Dalībvalstis piemēro minētos tiesību aktus no 2004. gada 1. marta.Kad dalībvalstis pieņem minētos noteikumus, tajos iekļauj norādi uz šo direktīvu vai šādu norādi pievieno to oficiālajai publikācijai. Dalībvalstis nosaka, kā izdarāma šāda norāde.2. Dalībvalstis dara Komisijai zināmus tiesību aktu noteikumus, ko tās pieņem jomā, uz kuru attiecas šī direktīva.3. pantsKomisijas 1999. gada 17. novembra Regulu (EK) Nr. 2439/1999 par nosacījumiem, ar kādiem atļauj izmantot dzīvnieku barībā piedevas, kas pieder pie saistvielu, pretsalipes vielu un koagulantu grupas, atceļ no 2004. gada 1. marta.4. pantsŠī direktīva stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.5. pantsŠī direktīva ir adresēta dalībvalstīm.Briselē, 2003. gada 17. jūnijāKomisijas vārdā —Komisijas loceklisDavid Byrne[1] OV L 140, 30.5.2002., 10. lpp.[2] OV L 115, 4.5.1999., 32. lpp.[3] OV L 6, 10.1.2002., 45. lpp.[4] OV L 125, 23.5.1996., 35. lpp.[5] OV L 234, 1.9.2001., 55. lpp.[6] OV L 297, 18.11.1999., 8. lpp.[7] OV L 87, 8.4.2000., 14. lpp.--------------------------------------------------PIELIKUMSDirektīvas 2002/32/EK I pielikumu groza šādi.a) Tā tabulā 27. punktu aizstāj ar šo:"Nevēlamas vielas | Dzīvnieku barībai paredzēti produkti | Maksimālais saturs lopbarībā ar mitruma saturu 12 % |(1) | (2) | (3) |27.Dioksīnu līmenis vai polihlordibenzo-p-dioksīnu (PCDD) un polihlordibenzofurānu (PCDF) summa, kas izteikta Pasaules veselības organizācijas (PVO) noteiktos toksicitātes ekvivalentos, izmantojot PVO-TEF (1997. gada toksicitātes ekvivalences koeficientus) | a)Visas augu izcelsmes barības sastāvdaļas, tostarp augu eļļas un blakusprodukti | 0,75 ng PVO-PCDD/F-TEQ(koncentrācija, kas izteikta toksiskuma ekvivalentos)/kg (5)(6) |b)Minerālvielas tādā nozīmē, kādā lietota pielikumā Padomes 1996. gada 29. aprīļa Direktīvai 96/25/EK par barības sastāvdaļu apgrozību un izmantošanu | 1,0 ng PVO-PCDD/F-TEQ/kg (5)(6) |c)Kaolinīta māls, kalcija sulfīta dihidrāts, vermikulīts, natrolīts-fonolīts, sintētiski kalcija alumināti un nogulumizcelsmes klinoptilolīts, kas pieder saistvielu, pretsalipes vielu un koagulantu grupai, kas atļauta ar Padomes Direktīvu 70/524/EEK | 0,75 ng PVO-PCDD/F-TEQ/kg (5)(6) |d)Dzīvnieku tauki, tostarp piena tauki un olu tauki | 2,0 ng PVO-PCDD/F-TEQ/kg (5)(6) |e)Citi lauksaimniecības dzīvnieku produkti, tostarp piens un piena produkti, un olas un olu produkti | 0,75 ng PVO-PCDD/F-TEQ/kg (5)(6) |f)Zivju eļļa | 6 ng PVO-PCDD/F-TEQ/kg (5)(6) |g)Zivis, citi ūdensdzīvnieki, to produkti un blakusprodukti, izņemot zivju eļļu un zivju olbaltumvielu hidrolizātus, kas satur vairāk kā 20 % tauku | 1,25 ng PVO-PCDD/F-TEQ/kg (5)(6) |h)Barības maisījumi, izņemot barību kažokzvēriem, lolojumdzīvnieku barību un zivju barību | 0,75 ng PVO-PCDD/F-TEQ/kg (5)(6) |i)Zivju barība Lolojumdzīvnieku barība | 2,25 ng PVO-PCDD/F-TEQ/kg (5)(6) |j)Zivju olbaltumvielu hidrolizāti, kas satur vairāk kā 20 % tauku | 2,25 ng PVO-PCDD/F-TEQ/kg (5)(6)" |b) I pielikuma beigās 5. zemsvītras piezīmi svītro un pievieno šādas zemsvītras piezīmes:"(5) Augstākā pieļaujamā koncentrācija; augstāko pieļaujamo koncentrāciju aprēķina, pieņemot, ka visas dažādu radniecīgu vielu vērtības zem kvantitatīvās noteikšanas robežas ir vienādas ar kvantitatīvās noteikšanas robežu.(6) Šīs augstākās robežas pirmo reizi pārskata līdz 2004. gada 31. decembrim, ņemot vērā jaunas ziņas par dioksīnu un dioksīniem līdzīgu polihlorēto difenolu klātbūtni, jo īpaši ar nolūku iekļaut dioksīniem līdzīgos polihlorētos difenolus robežās, kas vēl jānosaka, un tos turpmāk pārskatīs līdz 2006. gada 31. decembrim ar nolūku ievērojami samazināt augstākās robežas.(7) Svaigas zivis, ko piegādā tieši un izmanto bez starpapstrādes barības ražošanai kažokzvēriem, atbrīvo no augstākās robežas, un svaigām zivīm, ko izmanto tiešai lolojumdzīvnieku, zooloģiskā dārza un cirka dzīvnieku barošanai, piemērojama maksimāli pieļaujamā 4,0 ng PVO-PCDD/F-TEQ/kg produkta. Produkti, apstrādātās dzīvnieku olbaltumvielas, ko ražo no šiem dzīvniekiem (kažokzvēriem, lolojumdzīvniekiem, zooloģiskā dārza un cirka dzīvniekiem), nevar nonākt pārtikas ķēdē, un aizliegts ar tām barot mājlopus, kurus tur, nobaro vai audzē pārtikas ražošanai."--------------------------------------------------